Diari Oficial de la Generalitat Valenciana


Sumari del DOGV 6798, del 18-06-2012 (2012/5846)

RESOLUCIÓ d'11 de juny de 2012, de la directora de l'Agència Valenciana de Mobilitat, per la qual s'amplia la prorroga de la validesa de les autoritzacions de taxi residenciades a la Comunitat Valenciana i s'establixen les regles per a la seua gestió ordinària.
---------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6798

Data del DOGV
:   18-06-2012

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2012/5846


Data del document
:   11-06-2012

Organisme emissor
:   Agència Valenciana de Mobilitat

Tipus de document
:   Resolució

Descriptors 

:   * empresa privada

RESOLUCIÓ d'11 de juny de 2012, de la directora de l'Agència Valenciana de Mobilitat, per la qual s'amplia la prorroga de la validesa de les autoritzacions de taxi residenciades a la Comunitat Valenciana i s'establixen les regles per a la seua gestió ordinària. [2012/5846]  
L'article 53 de la Llei 6/2011, d'1 d'abril, de la Generalitat, de Mobilitat de la Comunitat Valenciana, diferix al desplegament normatiu la regulació del visat de les autoritzacions de taxi, així com la determinació amb caràcter reglamentari de les característiques dels vehicles que prestaran el servici de taxi.   
Este procés de visat o constatació periòdica per l'Administració del manteniment de les condicions que originàriament van justificar l'atorgament de l'autorització està regulat, en l'àmbit de la Comunitat Valenciana, en l'Orde de 4 de febrer de 1993, del Ministeri d'Obres Públiques, Urbanisme i Transports, per la qual es desplega el reglament de la Llei d'Ordenació dels Transports Terrestres en matèria d'autoritzacions de transport discrecional de viatgers per carretera, així com en la resolució de 9 de febrer de 1996, de la Direcció General de Transport Terrestre, per la qual s'establixen les regles de coordinació en matèria de tramitació d'autoritzacions de transport per carretera i d'activitats auxiliars i complementàries del transport i, també, si és el cas, per la normativa autonòmica d'aplicació en cada àmbit funcional. Així mateix, les característiques dels vehicles adscrits a este servici es regixen per la normativa estatal en la matèria, fonamentalment el Reial Decret 763/1979, de 16 de març, pel qual s'aprova el reglament nacional dels servicis urbans i interurbans de transports en automòbils lleugers.  
  
Com que encara no es disposa de la regulació normativa de la Llei de Mobilitat en relació amb les característiques dels vehicles, raons d'oportunitat i eficiència van aconsellar prorrogar, en novembre de 2011, el règim vigent en el moment d'entrada en vigor de la mencionada Llei 6/2011, per a evitar d'esta manera possibles situacions d'indefinició en la tramitació dels expedients relatius a este servici, fins a disposar d'un procediment ajustat a la nova Llei 6/2011, d'1 d'abril, de Mobilitat. Esta pròrroga es va produir mitjançant la Resolució de 16 de novembre de 2011, de la directora de l'Agència Valenciana de Mobilitat (DOCV de 28 de novembre de 2011).  
Atés que es mantenen les circumstàncies que van motivar esta resolució, resulta oportú prorrogar els seus efectes durant un termini que permeta culminar el procés ja iniciat de tramitació del reglament del taxi de la Comunitat Valenciana.  
Per tot el susdit, fent ús de les atribucions conferides per l'article 23 de l'Acord de 5 d'octubre de 2001, del Consell de la Generalitat Valenciana, pel qual s'aproven els estatuts de l'Entitat Pública de Transport Metropolità de València, resolc:  
  
Primer. Pròrroga de la validesa de les autoritzacions de taxi  
Les autoritzacions de taxi existents en el moment de l'entrada en vigor de la Llei 6/2011, d'1 d'abril, de la Generalitat, de Mobilitat, residenciades en qualsevol de les àrees funcionals de la Comunitat Valenciana, es consideraran vàlides fins al 31 de desembre de 2012 sense necessitat de sotmetre's al tràmit del visat fins a eixa data i es recuperarà el calendari habitual de visat des d'eixe moment.  
  
Segon. Actes de gestió ordinària de les autoritzacions  
Fins a l'entrada en vigor del futur reglament del taxi de la Comunitat Valenciana i, com a màxim, fins al 30 de juny de 2013, els actes de gestió ordinària de les autoritzacions es resoldran atenent a la normativa reglamentària reguladora del servici del taxi vigent en el moment d'entrada en vigor de la Llei de Mobilitat. En concret, es resoldran atenent esta normativa els expedients relatius a transmissions, suspensió de les autoritzacions i els seus alçaments així com els de canvi de vehicle adscrits a les autoritzacions.  
  
Tercer. Data d'efectes  
Esta resolució produirà efectes des de l'endemà de la publicació en el Diari Oficial de la Comunitat Valenciana.  
De conformitat amb el que establixen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, contra la present resolució, que no posa fi a la via administrativa, es pot interposar en el termini d'un mes, a comptar des de l'endemà de la publicació, recurs d'alçada davant de la consellera d'Infraestructures, Territori i Medi Ambient, com a òrgan competent per a tramitar-lo, tot això de conformitat amb el que disposa l'article 107 i següents de la llei esmentada i sense perjuí que puguen exercitar-se qualssevol altres recursos que s'estimen oportuns.  
  
  
Burjassot, 11 de juny de 2012.- La directora: Mar Martínez Aparicio.